અન્ય એક સભ્યે કૂતરાઓમાં જાગૃતિ લાવવા પર ખાસ ભાર મુક્યો હતો. જોકે માણસો માટે તો પોસ્ટરો, જાહેરાતો અને હોર્ડીંગ્ઝ દ્વારા આ કાર્ય થઈ શકે, પરંતુ કૂતરાઓને માટે એડવર્ટાઈઝિંગ નીતિ શું હોઈ શકે તે અંગે ઘણાં મતમતાંતર હતાં. અમુક લોકોએ હાડકાનાં ફોટા સાથે સંદેશો મૂકવાની વાત કરી. અમુક લોકોએ કારના પૈડા ઉપર સ્ટીકર ચોટાડવાની તરફેણ કરી તો અમુકે ઈલેકટ્રીકના થાંભલા પર બોર્ડ લટકાવવાની વાત કરી. જોકે આ દરખાસ્તનો એક જાણકાર સભ્યે વિરોધ કરતાં કહ્યું કે ‘મારાં અવલોકન મુજબ કૂતરાં લઘુશંકા કરતી વખતે થાંભલા તરફ જોતાં જ નથી’. કમિટીના બધાં સભ્યોએ ટેબલ થપથપાવી આ અવલોકનને દાદ આપી હતી. ઇલેક્ટ્રિકનાં થાંભલા પર આમેય કરંટ લાગવાથી કૂતરાં મરી જતાં હોઈ, એક એનજીઓનાં પ્રતિનિધિ સભ્યે આ દરખાસ્તનો ભારે વિરોધ કર્યો હતો. આમ, કોઈ મામલે સર્વાનુમતિ ન સધાતા જાહેરાતની દરખાસ્ત પડતી મૂકવામાં આવી હતી.